Michael Polanyi
Michael Polanyi, 11.3.1891-22.2.1976, ungarskfødt, britisk fysisk kemiker, videnskabssociolog og -filosof. Polanyi blev i 1926 professor i fiberkemi ved Kaiser Wilhelm-Instituttet i Berlin. I 1933 flyttede han til Manchester University i England, hvor han blev professor i fysisk kemi indtil 1948 og derefter indtil 1958 professor i videnskabssociologi og -filosofi. Som kemiker ydede han vigtige bidrag bl.a. inden for reaktionskinetik og røntgenkrystallografi. Som videnskabsfilosof blev Polanyi kendt for sin opposition mod positivistiske og reduktionistiske synspunkter.